《闰七月二十日侍知府寺簿先生为石鼓山向园之》
宋代·赵蕃

晦翁守南康，政成有余暇。
驾言山之中，于日非聊假。
紫霄作重山，白鹿见图画。
闻之几向风，恨不款段跨。
今年五溪归，迩日三湘役。
先生喜其至，舍以江亭阔。
频能枉高轩，人骇非重客。
那知先生意，于此自为德。
兹日复何日，休沐著甲令。
先生重过之，俱款石皷胜。
西溪命题字，东岩俾开径。
既除古莓苔，又索贤名姓。
已焉兴未休，棹舟放中流。
西风未却暑，一雨方回秋。
僧坊远莫至，隐墅近得留。
宁同岘山辈，不异舞雩游。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。